### Beslutning

Godkendt.

### Sagsfremstilling

## Resume og sagens baggrund

Kalundborg Kommune vedligeholder vandløb i henhold til regulativer for det enkelte vandløb. Regulativet bestemmer ud over en bundbredde og bundkote også hældningen af vandløbets brinker (skråningsanlæg).

Ved vedligeholdelsesarbejde kan administrationen i flere tilfælde konstatere, at regulativets dimensioner om skråningsanlæg ikke er overholdt, når der foretages opmåling af vandløbet.

Der er modstridende interesser mellem naturbeskyttelse i lovgivningen og afvandingsinteresser i regulativet.

## Indstillinger

Chefen for plan, byg og miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Vandløbene i Kalundborg Kommune kan inddeles i offentlige og private vandløb. De private vandløb vedligeholdes af bredejerne, mens vedligeholdelsen af de offentlige vandløb varetages af kommunen som beskrevet i vandløbsregulativerne. Vedligeholdelsen skal sikre opretholdelse af vandløbets vandføringsevne under hensyntagen de fastlagte miljømæssige krav til vandløbskvaliteten. Der er ca. 250 km offentlige vandløb i Kalundborg kommune. Vandløbsvedligeholdelsen omfatter grødeskæring af vandløbets planter samt opmåling og oprensning af vandløbets fysiske dimensioner. Grødeskæring sker 1-2 gange årligt, opmåling og oprensning sker hvert 5-6 år i en turnus mellem alle vandløb.

Jarl Jessen for de offentlige vandløb er fastlagt i vandløbsregulativerne og vedligeholdelsen udføres derfor efter disse regulativer. Der findes forskellige typer af vandløbsregulativer. Nogle tillader, at vandløbet ændrer og udvikler sig mere naturligt, mens andre fx har en meget nøje beskrevet geometrisk skikkelse. Der vil derfor være vandløb, hvor man efter regulativet kan foretage en mere hårdhændet vedligeholdelse end andre.

Opmålingen foretages i de første måneder af året og giver et billede af vandløbets aktuelle skikkelse. Opmålingen sammenlignes med regulativet, som bl.a. beskriver vandløbets dimensioner. Hvis der er overskridelser i bundbredde og bundkote renses aflejret materiale væk. Ved aflejret materiale forstås sand, silt og slam, som er deponeret i vandløbet siden sidste oprensning. Det er derimod ikke tilladt at fjerne grus og sten.

Både nationale og internationale lovgivninger sikrer beskyttelsen af vandløbenes naturindhold. I Kalundborg Kommune er alle de offentlige vandløb beskyttet af Naturbeskyttelseslovens §3, i hvilken der står, at der ikke må ske tilstandsændring af naturen. Derudover er en række af kommunens vandløb målsat under vandplanerne, som kommunen efter vandrammedirektivet har en særlig forpligtelse til at beskytte. Vedligeholdelsen i målsatte vandløb må ikke hindre målopfyldelse eller forringe naturtilstanden.

Som udgangspunkt skal administrationen sørge for at udføre vedligeholdelsen i respekt for ovenstående hensyn.

*Faglige vurderinger*

De regulativtyper der stiller skrappe krav til vandløbets fysiske udformning (geometri) giver nogle udfordringer, idet der ved opmålingerne også kan være overskridelser af dimensionerne af vandløbets skrå brinker/skråningsanlæg. Der vil i tilfælde af overskridelser af brinkerne være et modsætningsforhold mellem overholdelse af regulativets skikkelse, og hvad anden lovgivning tillader, at man fjerner, og fører dermed til konflikter mellem naturinteresser og afvandingsinteresser. Den gældende tolkning af lovgivningen giver ikke mulig for at udføre arbejde, der forringer naturtilstanden i vandløb, og kommunen vurderer derfor, at en oprensning, andet end aflejret materiale, ikke vil være mulig.

Administrationens faglige vurdering er, at hvis/når der graves i brinkerne vil det have negative konsekvenser for livet i vandløbet. Dels vil det øge sedimenttransporten, nedstrøms i vandløbet, dels vil brinkerne blive gjort ustabile, da vegetationen på brinkerne fjernes sammen med jorden. Særligt i de vandløb, der er målsatte, og hvor der findes bilagsarter, vil oprensninger af brinker være med til at forhindre målopfyldelse.

Der vil derfor ikke blive fjernet materiale fra brinkanlægget i forbindelse med vandløbsvedligeholdelsen. Der vil udelukkende blive fjernet materiale fra vandløbsbunden så krav til bundbredde og bundkote overholdes i forhold til regulativet.

Lodsejer kan rejse en sag ved taksationskommissionen for [adresse], hvis vedkommende mener, at han/hun lider tab af afgrøder e.l. på de ånære arealer, som skyldes mangelfuld vedligeholdelse af vandløbet. Det er op til klager at dokumentere, at tabet skyldes vandløbsvedligeholdelsen.

## Økonomiske konsekvenser

Ingen.

### Sagens forløb

03-03-2022 Teknik- og Miljøudvalget
Godkendt.